
I.

Charakteristika

1. Prieskum je činnosť, ktorou sa zisťujú informácie o situácii potrebné na rozhodovanie o spôsobe vedenia zásahu. Väčšinou ide o  jednu z najnebezpečnejších a zároveň najdôležitejších činností, pretože podľa výsledku prieskumu je vedený zásah, od ktorého závisí záchrana osôb, zvierat a majetku, ako aj bezpečnosť hasičskej jednotky. 

2. Prieskum sa vykonáva počas celého zásahu na mieste zásahu. Prieskum na mieste zásahu sa vykonáva okamžite po príjazde hasičskej jednotky na miesto zásahu a vykonáva sa nepretržite až do konca zásahu.
3. Cieľom prieskumu pri príjazde na miesto zásahu je čo najrýchlejšie zistiť situáciu a na základe výsledkov prieskumu rozhodnúť o spôsobe uskutočnenia zásahu. Cieľom prieskumu na mieste zásahu je zistiť
a) či sú ohrozené osoby, zvieratá alebo majetok,

b) rozsah požiaru, spôsob a smery jeho šírenia, druh horiaceho materiálu            a rozsah účinkov mimoriadnej udalosti,

c) prítomnosť nebezpečných látok a predmetov, ktoré môžu nepriaznivo ovplyvniť priebeh zásahu,

d) terénne podmienky a iné podmienky, ktoré majú vplyv na použitie hasičskej techniky a vecných prostriedkov.
4. Súčasťou prieskumu môžu byť podľa zistenia situácie aj práce, ktoré neznesú odklad z hľadiska záchrany osôb a ochrany životov hasičov na mieste zásahu. Nie je vylúčený ani spôsob vykonávania prieskumu tzv. „bojom“ počas hasenia.

II.

Úlohy a postup činnosti
1. Veliteľ zásahu je zodpovedný za organizovaný prieskum na mieste zásahu z hľadiska vyhodnotenia celkovej situácie. Veliteľ hasičskej jednotky, veliteľ zásahového úseku a každý hasič má určitú zodpovednosť pri hodnotení situácie v rámci nasadenia, ktoré možno nazvať tiež prieskumom, pričom
a) veliteľ zásahu riadi prieskum, vyhodnocuje situáciu a na základe získaných poznatkov organizuje sústreďovanie a nasadzovanie hasičskej jednotky,

b) veliteľ zásahového úseku organizuje podľa rozhodnutia veliteľa zásahu          (v prípade zriadenia úseku podľa rozhodnutia veliteľa úseku) prieskum a vyhodnocuje situáciu na zásahovom úseku, poskytuje veliteľovi zásahu informácie o plnení úloh a o situácii na zásahovom úseku,

c) veliteľ hasičskej jednotky s cieľom znížiť riziko ohrozenia života a zdravia hasičov zhromažďuje informácie o nebezpečenstve a overuje ich na mieste zásahu hasičskej jednotky, poskytuje veliteľovi úseku alebo sektoru (ak úsek alebo sektor nie je zriadený, veliteľovi zásahu) priebežné informácie o plnení úloh a o situácii na mieste zásahu a sleduje, ak to situácia na mieste zásahu dovoľuje, aby pri nebezpečných činnostiach (napríklad prieskum, práca v prostredí s nebezpečnými látkami, práce vo výškach a hĺbkach) boli hasiči istení navzájom alebo iným hasičom,

d) hasiči na mieste zásahu vykonávajú prieskum na mieste svojho nasadenia a zistené poznatky hlásia veliteľovi hasičskej jednotky alebo veliteľovi úseku, či sektoru alebo veliteľovi zásahu.
a) 2.   Prieskum na mieste zásahu vykonáva
b) veliteľ zásahu a najmenej jeden hasič, alebo

c) prieskumná skupina, ktorú tvoria najmenej dvaja hasiči, alebo

d) celá hasičská jednotka (najmä vtedy, ak je predpoklad, že sa v objekte nachádzajú ľudia, zvieratá alebo ak ide o rozsiahlu plochu).
3.  Ak vykonáva prieskum prieskumná skupina, veliteľ zásahu určí jej veliteľa, ktorý zodpovedá za činnosť prieskumnej skupiny a za výsledky prieskumu.

III.
Ochrana

1. Pred začatím prieskumu sa prieskumná skupina podľa možnosti oboznámi s dokumentáciou tykajúcou sa objektu (dokumentácia zdolávania požiarov, vnútorný havarijný plán a podobne) alebo sa informuje o dispozičnom riešení objektu alebo o zdrojoch nebezpečenstva.

2. 
Prieskumná skupina postupuje systematicky tak, aby boli splnené ciele prieskumu; po prieskume vyhodnotí informáciu a odovzdá ju veliteľovi zásahu.
3.  Hasiči prieskumnej skupiny postupujú za sebou tak, aby mali navzájom kontakt     a zaručenú možnosť návratu. Vzhľadom na možné nebezpečenstvá sa používajú také taktické postupy a prostriedky osobnej ochrany, ktoré zaručujú maximálnu možnú ochranu hasiča. Hasiči sú spravidla vybavení osobnými ochrannými pracovnými prostriedkami, dýchacími prístrojmi, záchranným lanom, náradím na vnikanie do uzavretých priestorov, kľúčom na armatúry vody a plynu alebo expozimetrom a protichemickými ochrannými oblekmi (podľa rozhodnutia veliteľa prieskumnej skupiny).
4.  Prieskumná skupina musí mať spojenie s nástupným priestorom (najmä rádiové spojenie alebo istiacim lanom). Odporúča sa vyčleniť hasiča v nástupnom priestore (ak to nie je veliteľ zásahu), ktorý bude sledovať postup a čas nasadenia prieskumnej skupiny a udržiava so skupinou spojenie. Veliteľ prieskumnej skupiny musí priebežne informovať o situácii tak, aby zostávajúce sily a prostriedky boli pripravené na zásah a aby bola známa poloha skupiny. 

IV. 

Očakávané zvláštnosti

1.  Pri prieskume treba počítať s týmito komplikáciami:

a) rýchle a neočakávané zmeny situácie na mieste zásahu (odrezanie spiatočnej cesty),

b) neúplné informácie o situácii na mieste zásahu,

c) neprehľadnosť miesta zásahu,

d) panické správanie sa osôb i zvierat.
2. Pri vykonávaní prieskumu treba počítať najmä s nebezpečenstvom
    a)  úrazu elektrickým prúdom,

    b)  straty orientácie v objekte,

    c)  zrútenia konštrukcie,

    d)  pádu,

    e)  intoxikácie splodinami horenia, úniku nebezpečnej látky alebo udusenia,

    f)  sálavého tepla, popálenia a podobne,

g) fyzikálneho alebo chemického výbuchu,

h) oparenia,
i) poleptania,

j) ohrozenia zvieratami,

k) zasypania (silo, stohy).
3. Podľa druhu a miesta zásahu sa môžu vyskytnúť i ďalšie nebezpečenstvá (napríklad infekcie alebo zariadenie vyžarujúce ionizujúce žiarenie).

